b'\n_START_ARTICLE_\nJo\xc5\xbee Zelen\n_START_SECTION_\n\xc5\xbdivljenje in delo\n_START_PARAGRAPH_\nJo\xc5\xbee Zelen, stari o\xc4\x8de Danila Zelena, je bil posestnik in trgovec v Seno\xc5\xbee\xc4\x8dah. Po upravni reformi in oblikovanju nove ob\xc4\x8dine Seno\xc5\xbee\xc4\x8de je bil 22. septembra 1866 izbran za \xc5\xbeupana. V njegovem prvem mandatu, do 11. julija 1874, so v Seno\xc5\xbee\xc4\x8dah okoli leta 1870 ustanovili dru\xc5\xa1tvo Narodna \xc4\x8ditalnica, ter za\xc4\x8deli graditi novo \xc5\xa1tirirazredno ljudsko \xc5\xa1olo, ki je bila kon\xc4\x8dana leta 1876. V kme\xc4\x8dki kuriji Notranjskega volilnega okraja je na listi\xc2\xa0\xc2\xbbStaroslovencev\xc2\xab\xc2\xa07. julija 1877 kandidiral na volitvah v Kranjski de\xc5\xbeelni zbor, a ni uspel. Za \xc5\xbeupana ob\xc4\x8dine Seno\xc5\xbee\xc4\x8de je bil ponovno izvoljen 12. junija 1882. Zaradi politi\xc4\x8dnih nasprotij med takratnimi veljaki je z mesta \xc5\xbeupana odstopil, kasneje pa je ponovno kandidiral v kme\xc4\x8dki kuriji notranjskega volilnega okraja na volitvah v de\xc5\xbeelni zbor in bil 21. novembra 1885 na listi Katoli\xc5\xa1ke narodne stranke tudi izvoljen. V \xc5\xa1estletnem mandatu je bil med aktivnej\xc5\xa1imi poslanci. Poleg podpore politiki svoje stranke se je posebej zavzemal za interese svojega volilnega okraja, kot npr. za \xc5\xbeelezni\xc5\xa1ko povezavo med \xc5\xa0kofjo Loko in Diva\xc4\x8do preko Seno\xc5\xbee\xc4\x8d in regulacijo struge reke Pivke.'